What If...?

Το What If...? είναι αμερικανική τηλεοπτική σειρά ανθολογίας, κινουμένων σχεδίων, την οποία δημιούργησε η Α. Σ. Μπράντλεϊ για τη συνδρομητική πλατφόρμα Disney+, και είναι βασισμένη στην ομώνυμη σειρά κόμικ των Marvel Comics. Αποτελεί την τέταρτη τηλεοπτική σειρά του Κινηματογραφικού Σύμπαντος της Marvel (MCU) παραγωγής των Marvel Studios, καθώς και την πρώτη σειρά κινουμένων σχεδίων των στούντιο. Η σειρά εξερευνά εναλλακτικές ιστορίες στο πολυσύμπαν, δείχνοντας τι θα συνέβαινε αν άλλαζε κάτι δραστικό σε κομβικές στιγμές των ταινιών του MCU. Η Μπράντλεϊ ανέλαβε ως επικεφαλής σεναριογράφος των δύο πρώτων κύκλων της σειράς, ενώ τη σκηνοθεσία ανέλαβε ο Μπράιαν Άντριους.

Στη σειρά πρωταγωνιστεί ο Τζέφρι Ράιτ στον ρόλο του Παρατηρητή, ο οποίος αφηγείται τις ιστορίες, πλαισιωμένος από αρκετούς ηθοποιούς που επαναλαμβάνουν τους ρόλους τους από ταινίες του MCU. Η ανάπτυξη της σειράς είχε αρχίσει από τα Marvel Studios από τα τέλη του 2018, με τους Μπράντλεϊ και Άντριους να συμμετέχουν ήδη στο πρότζεκτ, αλλά η επίσημη ανακοίνωση της σειράς έγινε τον Απρίλιο του 2019. Ο επικεφαλής του τμήματος ανάπτυξης των οπτικών των Marvel Studios, Ράιαν Μάινερντινγκ, βοήθησε στο να καθοριστεί το στυλ των κινουμένων σχεδίων της σειράς, το οποίο σχεδιάστηκε με τέτοιο τρόπο ώστε να αντικατοπτρίζει τις ταινίες και να αντλεί έμπνευση από κλασικούς Αμερικανούς σκιτσογράφους. Οι εταιρίες Blue Spirit, Squeeze, Flying Bark Productions και Stellar Creative Lab δημιούργησαν τα κινούμενα σχέδια του πρώτου κύκλου, με επικεφαλής της εικονογράφησης τον Στεφάν Φρανκ.

Ο πρώτος κύκλος της σειράς What If...? έκανε πρεμιέρα στις 11 Αυγούστου 2021 και ολοκληρώθηκε στις 6 Οκτωβρίου, έπειτα από προβολή εννέα συνολικά επεισοδίων, αποτελώντας μέρος της τέταρτης φάσης του MCU. Η σειρά πήρε το πράσινο φως και για δεύτερο κύκλο εννέα επεισοδίων, ο οποίος είναι προγραμματισμένος να κυκλοφορήσει στις αρχές του 2023 ως μέρος της πέμπτης φάσης του MCU, ενώ ο τρίτος κύκλος βρίσκεται ήδη στο στάδιο της ανάπτυξης. Η σειρά έλαβε γενικά θετικές κριτικές, κυρίως για τις ερμηνείες, τα κινούμενα σχέδια, τις ευρηματικές ιστορίες και υποθέσεις, αλλά δέχθηκε κάποιες επικρίσεις για τη διάρκεια των επεισοδίων και το σενάριο. Μία καινούρια σειρά με τίτλο Marvel Zombies, η οποία θα είναι βασισμένη σε ένα από τα επεισόδια της σειράς What If...?, βρίσκεται επίσης στο στάδιο της ανάπτυξης.

Σύνοψη 
Μετά την καθιέρωση του πολυσύμπαντος στο τελευταίο επεισόδιο της σειράς Loki, η σειρά What If...? εξερευνά εναλλακτικές ιστορίες μέσα σε αυτό, δείχνοντας τι θα συνέβαινε αν άλλαζε κάτι δραστικό σε κομβικές στιγμές των ταινιών του MCU, και όλα αυτά υπό το άγρυπνο βλέμμα του Παρατηρητή. Στον δεύτερο κύκλο, μετά τον σχηματισμό των Φυλάκων του Πολυσύμπαντος, ο Παρατηρητής συνεχίζει να εξερευνά περισσότερους παράξενους κόσμους, συναντώντας νέους ήρωες και διαφυλάσσοντας την ασφάλεια του πολυσύμπαντος.

Επεισόδια

1ος κύκλος (2021)

2ος κύκλος (2023)

Ηθοποιοί και χαρακτήρες 
Τη σειρά αφηγείται ο Τζέφρι Ράιτ έχοντας τον ρόλο του Παρατηρητή, ενός μέλους της εξωγήινης φυλής των Παρατηρητών, οι οποίοι παρακολουθούν το πολυσύμπαν. Ο ρόλος του είναι παρόμοιος με τον ρόλο του Ροντ Σέρλινγκ στη πρώτη εκδοχή της σειράς Η Ζώνη του Λυκόφωτος. Η επικεφαλής σεναριογράφος Α. Σ. Μπράντλεϊ είπε πως ο χαρακτήρας βρίσκεται «πάνω από οτιδήποτε άλλο», συγκρίνοντάς τον με τον θεατή στο βίντεο pizza rat, ο οποίος απλά παρακολουθεί χωρίς να επεμβαίνει, καθώς ο ίδιος δεν έχει «κανένα ενδιαφέρον να γίνει φίλος με το ποντίκι, να ζήσει με το ποντίκι ή να κάνει πράγματα που κάνει το ποντίκι... Αυτή είναι η σχέση του Παρατηρητή με την ανθρωπότητα». Ο εκτελεστικός παραγωγός, Μπράντ Γουίντερμπαουμ, θεώρησε πως ο τρόπος ερμηνείας του Ράιτ στην επεξήγηση του κάθε επεισοδίου απέπνεε μία αίσθηση ανθρωπιάς, ενώ η Μπράντλεϊ εξήγησε πως ο Ράιτ προσλήφθηκε επειδή η φωνή του αποτελεί μία μίξη δύναμης, χαρισματικότητας και κύρους με μία «ζεστή προσωπικότητα». Ο Ράιτ προσέγγισε τον χαρακτήρα με τον ίδιο τρόπο που θα προσέγγιζε κι έναν ρόλο live-action ταινίας, μαθαίνοντας όσα περισσότερα μπορούσε για τον Παρατηρητή, έτσι ώστε η φωνή του να αντανακλά τη «μοναδικά ισχυρή, πανταχού παρούσα και σοφή παρουσία» του χαρακτήρα. Ο Ράιτ επέλεξε να δώσει στον χαρακτήρα μία σύγχρονη αμερικανική προφορά αντί να τον κάνει να ακούγεται σαν «ένας ηλικιωμένος, μουχλιασμένος τύπος της Οξφόρδης που βρίσκεται σε αίθουσα μεσαιωνικού τύπου». Επίσης, πέρα από την έρευνά του και μελέτη του χαρακτήρα από τις εμφανίσεις του στα κόμικ, ο Ράιτ δημιουργώντας τη φωνή του Παρατηρητή άντλησε έμπνευση από τον τόνο, τα οπτικά εφέ και την εικονογράφηση της ίδιας σειράς. Το όνομα «Ουάτου», το οποίο υπάρχει στα κόμικ, δεν χρησιμοποιείται στη σειρά καθώς αυτό θα υπονοούσε πως υπάρχουν παραπάνω από ένα όντα να παρακολουθούν τα γεγονότα της σειράς, ενώ η Μπράντλεϊ ήθελε να επικεντρωθεί στην αφήγηση «του Παρατηρητή» που παρακολουθεί τους διαφορετικούς χαρακτήρες και πραγματικότητες, και το πως όλα αυτά επηρεάζουν τον ίδιο.

Σε κάθε επεισόδιο συμμετέχουν διαφορετικές εκδοχές χαρακτήρων από ταινίες του MCU, με πολλούς από τους ηθοποιούς των ταινιών να επαναλαμβάνουν τους ρόλους τους και στη σειρά. Στα δύο τελευταία επεισόδια του πρώτου κύκλου, χαρακτήρες από τα προηγούμενα επεισόδια ενώνουν τις δυνάμεις τους για να σχηματίσουν τους «Φύλακες του Πολυσύμπαντος» στους οποίους συμπεριλαμβάνονται οι Μπένεντικτ Κάμπερμπατς ως Doctor Strange Supreme, Χέιλι Άτγουελ ως Πέγκι Κάρτερ / Captain Carter, Λέικ Μπελ ως Νατάσα Ρόμανοφ/ Black Widow, Τσάντγουικ Μπόουσμαν ως Star-Lord Τ'Τσάλα, Μάικλ Μπ. Τζόρνταν ως Killmonger και Κρις Χέμσγουορθ ως Θορ. Άλλες νέες εκδοχές χαρακτήρων που επίσης επιστρέφουν για το τελευταίο επεισόδιο του πρώτου κύκλου περιλαμβάνουν τους Κερτ Ράσελ ως Ίγκο και Μπράιαν Τ. Ντιλέινι ως Πίτερ Κουίλ από το δεύτερο επεισόδιο, Τομ Χίντλστον ως Λόκι και Σάμιουελ Λ. Τζάκσον ως Νικ Φιούρι από το τρίτο επεισόδιο, Οζιόμα Ακάγκα ως Σούρι από το έκτο επεισόδιο και Τόμπι Τζόουνς  ως Άρνιμ Ζόλα και Ρος Μαρκάντ ως Ultron από το όγδοο επεισόδιο. Επιπρόσθετα, οι Σίνθια ΜακΓουίλιαμς και Μικ Γουίνγκερτ επιστρέφουν για τους ρόλους τους ως Γκαμόρα και Τόνι Στάρκ/ Iron Man αντίστοιχα, από ένα επεισόδιο το οποίο ήταν προγραμματισμένο να προβληθεί στον πρώτο κύκλο και δεν προβλήθηκε, αλλά θα συμπεριληφθεί στον δεύτερο.

Σημειώσεις

Παραπομπές

Εξωτερικοί σύνδεσμοι 

What If...? στο Disney+

Τηλεοπτικές σειρές του Disney+